text: Historisk fund - eller bare en septiktank?  
  04 maj 2011 kl. 14.19
  Museumsinspektør var i dag onsdag ude for at se på et historisk fund af Erritsø Batteri fra 1849. Han gjorde store øjne!  
  De har ledt i mange år efter det. Det er angivet på et kort fra 1849. Men hidtil har Erritsø Batteri ikke været til at finde.
  Før nu hvor naboer til en byggegrund meldte om fundet til Museerne i Fredericia.
  
  Slaget ved Fredericia 
  Batteriet blev bygget af hæren fra Slesvig-Holsten, da den havde omringet Fredericia i 1849. Herfra ville kanonkuglerne regne ned over byen. Museumsinspektør Søren Jakobsen var derfor begejstret over fundet. Til han så det.
  
  Fra 1900-tallet
  Den ca. halvanden meter høje teglstenskonstruktion er nemlig næppe noget fra batteriet, men efter al sandsynlighed en gammel septik-tank fra 1900-tallet. Ganske som bygherren på området - Kraft Ejendomme - havde slået fast. 
  - Men nu vil vi grave ned og se nærmere på det, siger en umiddelbart skuffet museumsinspektør.
  